作者：吴泳
词牌/韵律：沁园春

paragraphs: 夸说洪都，西滕王阁，北豫章台。
对雨帘半卷，江横如旧，沟亭敧压，梯上无媒。
但有江山，更无豪杰，拔脚风尘外一杯。
题千墨，须杜陵老手，太白天才。
力能笔走风雷。
人道是闽乡老万回。
把崇天普地，层胸荡出，横今竖古，信手拈来。
使翰墨场，著伏波老，上马犹堪矍铄哉。
今耄矣，独莼鲈在梦，泉石萦怀。